### Resumé

Byrådet godkendte den 1. december 2021, jf. punkt 239, justeret model for afvikling af mellemværende med Energnist. Dette skete som følge af domsafsigelse i retssagen mellem Energnist og TREFOR, hvor Energnist tabte sagen. Konsekvensen heraf blev, at [adresse] andel af det skyldige beløb udgjorde 5,9 mio. kr. efter tabt retssag. Forvaltningen fremlægger status på resterende mellemværende og forslag til justeret model til godkendelse vedrørende tilbagebetaling af mellemværende for erhverv.

### Sagsfremstilling

**Kort opsummering af godkendt justeret model for tilbagebetaling**
Byrådet godkendte den 1. december 2021, jf. punkt 239, model for afvikling af det økonomiske mellemværende eksklusiv moms mellem Vejle Kommune og Energnist. Sagen hvor modellen er skitseret og godkendt fremgår af bilaget.

Den godkendte model betød, at erhvervs andel af den resterende gæld, som udgjorde ca. 1,8 mio. kr., blev besluttet afdraget via takststigning på 50 kr./ton for forbrændingsegnet affald eksklusiv moms. Afvikling af gælden blev dermed udvidet til ca. 3 år i stedet for ca. 1½ år, under forudsætning af affaldsmængder på 2021-niveau. Afdrag blev indregnet pr. 1. januar 2022 og opkrævet via de relevante erhvervsaffaldspriser for 2022, 2023 og 2024.

**Status på afvikling af mellemværende med Energnist på erhverv**
Erhvervs andel af den resterende gæld er på baggrund af korrektion fra Energnist på samlet ca. 1,7 mio. kr. Mellemværende til Energnist er pr. 1. oktober 2023 opgjort til 684.250 kr. for erhvervsdelen. Erhvervsaffaldsmængderne har været faldende og forventes at falde yderligere frem til 2024. Der er på baggrund af de estimerede mængder tale om et fald på ca. 13% fra 2022 til 2023 og et forventet fald fra 2023 til 2024 på ca. 11%. Dette kan i høj grad tilskrives konjunkturerne i samfundet.

Det betyder, at forudsætningen om, at affaldsmængderne skulle forblive på niveauet for 2021 ikke kan overholdes. Nedenfor fremgår justerede forudsætninger omkring mængderne og det estimerede afdrag:

![](data:image/png;base64...)

*Tabel 1. Realiseret og estimeret afdrag i 2022-2024 for erhvervsdelen.*

Konsekvensen af de faldende mængder betyder, at erhverv vil mangle at afdrage ca. 87.250 kr. inden for den aftalte periode.

Afdragsperioden kan ikke forlænges, som ved den justerede model, fordi anvisningsretten ophæves fra 1. januar 2025 jf. LOV nr. 745 af 13/06/2023 §1 stk. 1 som følge af Ny organisering af affaldsforbrændingssektoren og konkurrenceudsættelse af forbrændingsegnet affald. Det betyder, at erhverv ikke er pligtig til at aflevere deres forbrændingsegnet affald til Vejle Kommune efter 1. januar 2025.

**Forslag til justeret model for afdrag for erhverv**
Energnist har på bestyrelsesmøde den 18. april 2023 godkendt budgettet for 2024 herunder en behandlingspris på 480 kr./ton, hvilket er et fald på 46 kr./ton i forhold til 526 kr./ton for 2023.

Forvaltningen foreslår at anvende 15 kr./ton af nedsættelsen på behandlingsprisen således, at erhvervsafdraget på de nuværende 50 kr./ton justeres til 65 kr./ton pr. 1. marts 2024. Derved forventes forpligtigelsen for afvikling af mellemværende at kunne ske inden den 31. december 2024 under forudsætning af antagelserne omkring affaldsmængder. Udviklingen vil blive fulgt løbende, og de nødvendige justeringer vil ske på denne baggrund, således afvikling af mellemværende kan ske inden 31. december 2024.

### Klima og resiliensvurdering

Ikke relevant.

### Sagens videre forløb

Sagen skal tillige behandles af Økonomiudvalget og Byrådet.

### Historik

#### Teknik og Miljødirektøren indstiller, den 11. december 2023, punkt 205:

**at** udvalget overfor Økonomiudvalget og byrådet anbefaler, at justeret model for afvikling af mellemværende for erhvervsdelen godkendes med virkning pr. 1. marts 2024.

#### Beslutning fra Klima, Natur- og Miljøudvalget, den 11. december 2023, punkt 205:

Anbefalet.

Stina Østergaard var fraværende.

#### Beslutning fra Økonomiudvalget, den 8. januar 2024, punkt 26:

Anbefales.

### Beslutning

Godkendt.